Mihkel Räime tööandja Israel Cycling Academy tegi mõnevõrra üllatava käigu, kui palkas uueks hooajaks veteransprinteri Andre Greipeli.
37-aastane sakslane on võitnud Tour de France'il 11, Giro d'Italial seitse ja Vueltal neli etappi, vahendab Spordipartner. Kokku on mehel 156 võitu.
"Ootan suure huviga uut väljakutset ja tahan järgmisel hooajal olla parimas vormis," kinnitas Gorilla hüüdnime kandev sportlane. "Tean oma võimeid ja annan endast parima, et endisele tasemele jõuda."
Toimetaja: Anders Nõmm